তারপর সামনের সাজানো টেবিলের দিকে পায়ে পায়ে এগিয়ে যায় ও। টেবিলের পেছনে কয়েকটা কম্বলের গাঁইট ফেলে রাখা, ওখান থেকে বের করে কিছু সাজিয়ে রাখা হয়েছে টেবিলের ওপর। উঁকিঝুঁকি মেরে দেখে আন্দাজ করার চেষ্টা করে ও, এগুলো সবাইকে দিয়ে কুলোবে কিনা। তারপর একপাশে দাঁড়িয়ে কোট-টাই পরা লোকগুলোর ব্যস্ত ছোটাছুটি দেখতে থাকে। চারপাশে একটা উৎসবের আবহ। ছোটাছুটির সময় ওদের গলায় ঝোলানো টাই উড়ন্ত ঘুড়ির লেজের মতো নাচানাচি করে। কম্বল কখন দেওয়া শুরু হবে কথাটা কাউকে জিজ্ঞাসা করার সাহস হয় না ওর। ওদের কয়েকজন ব্যানারের সামনে দাঁড়িয়ে নানান ভঙ্গিমায় খটাখট সেলফি তোলে ওদের ফোনে। ওদের চলাফেরায় অস্থিরতা। ঘনঘন ঘড়ি দেখে, ‘বস এখনো আইল না, এতোগুলা মানুষ সক্কালবেলা থেইকা বইসা আছে। এরা ক্ষেইপা গেলে সামলান যাইব?’